
Hristos  se  naşte,  măriţi-L. 

Pentru  viaţa  creştinului  adevărat  sărbătorile 
sânt  stâlpi  de  lumină  cerească. 

In  labirintul  vieţii  terestre,  cu  strălucirile  ei 
efemere,  cu  multiplele  ei  ispite,  adeseori  pierdem 
drumul  care  duce  „la  semn".  Iar  pierzând  acest 
drum,  viaţa  noastră  devine  o  „zadarnică  alergare" 
—  o  fugă  de  năimit. 

Sărbătorile  ne  deschid  luminişuri  în  noaptea  n 
care  ne  cufundă  patimile,  atât  de  legate  de  firea 
noastră  pământească.  Sfinţii,  cu  viaţa  lor,  de  care 
ne-aducem  aminte  măcar  la  sărbători,  ne  iau  de 
mână  şi  ne  călăuzesc  către  lumina  cea  neapropiată 
a  împărăţiei  lui  Dumnezeu,  de  care  nsetoşează 
sufletul  nostru  chiar  şi  atunci,  când  ei  se  zbate  în 
întunericul  „lumii  acesteia".  Ei  ne  arată  „semnul" 
spre  care  suntem  chemaţi  să  „alergăm"  cu  setea 
cu  care  alerga  luptătorul  antic  pentru  cununa  care 
totuşi  se  vestejea. 

Viaţa  sfinţilor  e  o  viaţă  trăită  în  duhul  lui 
Hristos.  Iar  o  asemenea  viaţă  nu  poate  duce  decât 
acela,  care  ascultă  de  Hristos,  care  este  al  lui 
Hristos. 

Dar  noi,  ai  cui  suntem?  N:am  intrat  oare,  prin 
botez,  în  ceata  lui  Hristos  ?  Nu  suntem  noi  creştini  ? 

Intr’adevăr  ne  numim  creştini,  cu  toţii.  E  un  nume 
de  podoabă.  De  cele  mai  multeori. 

Un  nume  uzurpat,  când  el  nu  ne  aminteşte  şi 
obligaţiile  legate  de  el 

Când  cineva  se  înscrie  într’o  societate  sportivă, 
prin  aceasta  se  obligă  să  mărturisească  şi  să 
respecte  „legea"  [statutele]  acestei  societăţi. 

Când  cineva  se  înscrie  Intr’un  partid  politic,  se 
obligă  să-i  mărturisească  programul  şi  să  tindă  spre 
realizarea  lui.  Cu  un  cuvânt,  să-şi  încadreze  viaţa 
în  disciplina  de  partid. 

Ne  impunem  noi  această  atitudine  faţă  de  disci¬ 
plina  creştinească,  în  care,  formal  sântem  doar  în¬ 
cadraţi?  Să  se  ispitească  fiecare  pe  sine  —  şi  aşa 
să  răspundă. 

In  ce  constă  această  „disciplină"  ?  O  ştie  oricare 
creştin.  Chiar  dacă  n’a  citit-o  niciodată  din  paginile 
Scripturilor  sfinte,  a  nvăţat-o  din  scrisul  vr’unui 
plagiator,  care  parafrazând  Evanghelia  credea  că  a 
descoperit,  el,  axa  lumii. 

„Să  iubeşti  pe  aproapele  tău,  ca  pe  tine  însuţi" 

—  zice  Mântuitorul.  „Purtaţi  sarcinile  unii  altora" 

—  zice  apostolul  Pavel.  In  acest  cuvânt  zace  „legea 
şi  profeţii".  Intr’adevăr,  nu  este  oare  aceasta  însăşi 
esenţa  solidarismului  uman,  afişat  atât  de  gălăgios 
de  sociologia  modernă? 

Legea  e  foarte  veche,  totuşi.  Ea  a  fost  vestită 
înainte  cu  aproape  2000  de  ani,  de  Mântuitorul 
nostru  Isus  Hristos.  Nu  este  modernă  câtuş  de  puţin. 
Prin  urmare  sociologia  modernă,  care  afişează 
această  lege  —  revendicându-şi  pe  seama  sa  ori¬ 
ginalitatea  descoperirii  [pe  cale  ştienţif ică . , .]  —  ar 
putea  să-şi  mai  tempereze  ifosele,  pentru  a  scăpa 
de  ridicol. 

Acest  solidarism  de  cea  mai  autentică  esenţă 
creştină  nu  se  va  realiza  decât  prin  Hristos.  De 
aceea  oricine-1  va  propovedui  deslipindu-1  de  divinul 
lui  descoperitor,  va  zidi  pe  temelii  de  nisip.  Numai 
Hristos  prin  pilda  iubirii  şi  jertfelniciei  Sale  pentru 
noi  va  putea  zămisli  în  sufletele  noastre  dra- 

igostea  deaproapelui,  care  e  singura  lege  folositoare 
pentru  toţi 

Numai  urmarea  Lui  va  da  vieţii  noastre  stilul 
unei  vieţi  încadrate  în  disciplina  solidarismului 
. creştin  (nu  modern,  că  doctrina  nu-i  modernă !]  care 
singură  ne  poate  izbăvi  şi  în  lumea  aceasta,  din 
întuneric  şi  năcaz. 

Dar  pentru  a  ne  zidi  o  viaţă  în  stil  creştin 
stăpânul  nostru  trebue  să  fie  Hristos,  care  prin 
spălarea  picioarelor  ucenicilor  Săi  şi  prin  întreaga 
Sa  viaţă,  trecând  peste  aşa  de  lumeasca  lege  a 
„incompatibilităţii11,  ne-a  dat  minunata  pildă  a  slujirii. 

Iar  pentruca  Stăpânul  vieţii  noastre  să  fie 
Hristos,  El  trebue  să  se  nască  a  doua  oară  —  nu 
In  Vifleem,  ci  în  sufletele  noastre. 

Nu  în  zadar  zice  cântarea  sfântă:  „Hristos 
se  naşte“. 

„Măriţi-L!"  Nu  în  ospeţe  şi  ’n  beţii,  ci  în  frăţeasca 
dragoste  care  duce  bucuria  Crăciunului  în  fiecare 
•casă,  în  fiecare  suflet. 

Numai  aşa  vom  fi  ai  Lui.  Căci  „de  nare  cineva 
duhul  lui  Hristos,  nu  este  al  Lui“. 

N.  Colan. 


Sadhu  Sundar  Singh. 

(Sfârşit]. 

Apariţia  lui  Hristos,  e  pentru  Sundar  Singh  mo¬ 
mentul  hotărâtor  al  vieţii  sale.  Această  apariţie  i-a 
adus  împlinirea  nizuinţei  sale  ferbinţi  şi  a  ostene- 
lelor  sale  neobosite,  i-a  adus  minunata  linişte  „pacea, 
care  întrece  orice  raţiune,  ceriul  pe  pământ" 
„Dupăce  m’am  ostenit  căutând  în  religia  Hinduistă, 
am  aflat  în  sfârşit  în  Hristos  liniştea  şi  pacea,  după 
cari  se  dorea  sufletul  meu“. 

Faptul  convertirii  sale,  e  pentru  Sundar  Singh 
o  descoperire  divină,  o  minune  în  adevăratul  înţeles 
al  cuvântului.  —  Ca  orice  credincios  convertit  Singh 
respinge  hotărât  orice  explicare  naturală.  El  vede 

în  convertirea  sa  un  act  al  dumnezeirii  transcen¬ 
dente,  o  descoperire  a  lui  Hristos  cel  viu.  Obiecti¬ 
vitatea  vedeniei  sale,  o  acentuează  aşa  de  mult 
încât  face  deosebire  între  christo-faniile  —  ce  le-a 
avut  mai  târziu.  „Numai  odată  —  zice  el  —  am  văzut 
pe  Hristos:  la  convertire”. 

Caracterul  supranatural  al  întâmplărilor  din  viaţa 
lui  Sundar  Singh  e  tras  însă  la  îndoială  din  partea 
reprezentanţilor  ştiinţei  religioase  moderne.  Faptului 
real-religios  al  convertirii  lui  Singh,  ştiinţa  religioasă 
modernă  îi  opune  un  fapt  natural  psihologic.  Cearcă 
să  explice  arătările  lui  Singh  ca  un  resultat  al 
încordărilor  sale  sufleteşti  anterioare,  iar  viaţa  şi 
coloritul  evenimentului  îl  atribuie  influinţei  ce  a  avut 
istoria  convertirii  pauîine  asupra  lui.  Deşi  Singh 
afirmă,  că  nu-şi  aminteşte  să  fi  cetit  înainte  conver¬ 
tirea  Sf.  A.  PaveL,  a  putut-o  însă  auzi  —  zice  ştiinţa 
—  ocazional  la  şcoala  de  misiuni,  unde  se  fac  cetiri 
zilnice  din  Noul  Testament.  Ne  mai  pune  apoi  ştiinţa 
religioasă  în  vedere,  că  Singh  e  oriental  şi  spiritul 
său  e  predispus  deci  visării,  extazului. 

In  realitatea  faptului  minunat  ai  convertirii  lui 
Singh  nu  se  poate  însă  dubita.  —  Dovezile  pentru 
autenticitatea  faptului  prisosesc.  A  fost  supus  în  pri¬ 
vinţa  aceasta  unei  serioase  probe  de  misionarul 
Redman,  care  după  nouă  luni  dela  această  întâm¬ 
plare  l-a  botezat.  Singh  nu  vorbeşte  de  întâmplările 
sale  minunate  decât  în  călătoriile  lui  misionare, 
ceeace  militează  pentru  autenticitatea  lor.  Se  ser¬ 
veşte  de  ele,  ca  de  argumente  hotărâtoare,  de 
ceeace  a  făcut  Hristos  pentru  el,  şi  ceeace  e  gata 
să  facă,  pentru  tot  celce  crede  în  numele  Lui. 

Pentru  unele  minuni  mai  târzii  din  viaţa  lui 
avem  mărturii  omeneşti.  Astfel  predicând  fără  per¬ 
misiune  Evanghelia  lui  Hristos  în  Razar,  localitate  în 
Tibet,  a  fost  condamnat  de  Lama,  preotul  mare  al 
localităţii,  la  moarte;  a  fost  bătut,  i  sa  frânt  mâna 
dreaptă  şi  aruncat  apoi  întro  fântână  seacă,  unde-au 
mai  fost  aruncaţi  şi  alţi  misionari;  capacul  de  fier 
al  fântânii  a  fost  încuiat  apoi  cu  lăcat.  Trei  zile  a 

petrecut  Sundar  Singh  în  adânc.  „Dar  —  spune  el  — 
în  iadul  acela  de  suferinţe  mâna  fracturată,  trupul 
plin  de  rane,  mirosul  greu,  ce-1  degajau  cadavrele 
din  jurul  iui  —  în  acel  iad,  mă  simţiam  în  raiu.  Sim- 
fiam  prezenţa  lui  Dumnezeu  în  acel  loc  de  moarte”. 
Capacul  s’a  deschis  deodată,  tocmai  când  credea  să 
treacă  la  cele  eterne,  o  funie  e  lăsată  în  adânc,  el 
se  pomeneşte  deasupra,  persoana  străină  ce  i-a  des¬ 
chis,  i-atinge  braţul,  se  vindecă  şi  porneşte  iar  în 
comună,  vestind  atotputernicia  lui  Hristos.  Oamenii 
s5au  mirat  văzându-1  viu;  chiar  preotul  cel  mare, 
dupăce  a  constatat  că  singura  cheie  dela  capacul 
fântânii,  a  fost  la  brâul  său,  văzându-i  braţul  vin¬ 
decat,  I-a  rugat  cu  sfială,  să  treacă  din  ţinuturile  lor, 
ca  nu  cumva  Dumnezeul  lui  Singh  să-şi  reverse 
mănia  asupra  hotarelor  lor.  Pentru  asemenea  fapte, 
ştiinţa  religioasă  modernă  nu  mai  poate  afla  expli¬ 
care  psihologică. 

Evenimentul  convertirii  lui  Singh  este  deci  des¬ 
coperirea  realităţii  dumnezeeşti  şi  a  minunei  dum¬ 
ei  eze  eseului  har.  * 

Nucleul  convertirii  sale  stă  în  experienţa  cre¬ 
ştină,  întemeiată  pe  nimicnicia  faptelor  omeneşti  şi 
pe  credinţa,  că  mântuirea  nu  ne  vine  decât  prin 
moartea  voluntară  pe  cruce  a  Mântuitorului  nostru 
Isus  Hristos,  fără  nici  un  merit  al  nostru. 

„Dacă  pentru  noi  nu  s’a  jertfit  Hristos,  dacă  nu , 
credem  în  patima  sa,  prin  care  ni-a  venit  harul  mân¬ 
tuitor,  nimic  nu  suntem”  —  spune  Sandar  Singh. 

E  o  învăţătură  prin  escelenţă  paulină.  Convertirea 
iui  deci,  precum  şi  autenticitatea  apostoliei  sale,  le 
considerăm  reale. 

Iată  ce  mărturiseşte  el  însuşi:  „Ceeace  am  văzut 
na  fost  închipuire.  Mai  ’nainte  uram  doar  pe  Hristos 
şi  nu  i  mă  închinam.  Dacă  aş  vorbi  de  Budha 
s’ar  putea  zice,  c’a  fost  un  rezultat  al  închipuirii  mele, 
căci  eram  obicinuit  a  mă  ruga  lui.  N5a  fost  un  vis. 
Când  ieşi  dintro  baie  rece,  nu  poţi  visa.  A  fost  o 
realitate,  Hristos  cel  viu!  El-  poate  numai  preface 
pe  un  duşman  al  lui  [Hristos]  într’un  predicator  al 

evangheliei  sale.  El  rai-a  dat  pacea  sa,  nu  numai  pe1 
câteva  oare,  ci  pentru  totdeauna,  o  pace  minunată, 
pe  care  n’o  pot  descrie,  al  cărei  martor  sunt  însă“. 

„Ceeace  alte  religii  n’au  putut  înfăptui  în  decursul 
mai  multor  ani,  a  realizat  Hristos  în  câteva  mo¬ 
mente.  Mi-a  umplut  sufletul  cu  pace  nemărginită. 
Nici  cetitul,  nici  cărţile,  Hristos  singur  m’a  trans¬ 
format.  Când  mi  s’a  descoperit  i-am  văzut  slava  şi- 
am  cunoscut  că  este  Hristos  cel  viu". 

întemeiat  pe  această  siguranţă,  Hristos  cel  viu, 
Sundar  Singh  a  luat  toiagul  pribegiei  întru  vestirea 
Evangheliei  Persoana  lui  Hristos  l-a  copleşit  în  aşa 
măsură,  că  nu-i  ajunge  timpul  şi  slabele  lui  puteri, 
pentru  a-1  propovedui. 

Robindu-se  lui  Hristos,  a  plecat  în  toată  lumea 
să-l  vestească  înţelepţilor  şi  neînţelepţilor,  păgânilor 
precum  şi  „creştinilor".  S’a  făcut  şi  el  „tuturora  toate". 
A  suferit  mult,  a  fost  ispitit,  bătut,  batjocorit,  alungat 
cu  pietrii ;  dar  toate  aceste  suplicii  le  consideră  dis- 
parente,  pe  lângă  ceea  ce  a  făcut  Hristos  pentru  el. 
—  Sundar  Singh  cu  toate  că  avea  teren  bogat  de 
propoveduit  în  Indii,  la  conaţionalii  săi,  a  cercetat 
însă  şi  Apusul  „creştin".  Cari  să  fie  oare  motivele 
ce  l-au  îndemnat  să  vină  în  Apus? 

Un  motiv  a  fost  afirmaţiunil  e  unor  credincioşi' 
Hindustani  că  creştinismul  apusean  ar  fi  dat  eşec. 
că  nu  mai  are  nici  o  influinţă  asupra  vieţii  popoa¬ 
relor,  cari  afirmaţii  îl  împedecau  foarte  mult  pe  Singh 
în  activitatea  sa  apostolică.  Voia  deci  să  se  convingă 
despre  temeinicia  acelor  afirmaţiuni. 

Motivul  propriu  zis  însă  a  fost  o  chemare  dum¬ 
nezeiască:  „Intr’o  noapte  pe  când  mă  rugam,  am 
primit  chemarea  de-a  predica  în  Anglia",  zice  el. 
„In  rugăciune  mi  s’a  descoperit  voinţa  lui  Dumnezeu 
ca  să  merg  şi  să  cercetez  ţările  creştine.  Simţiam 
nevoie  de  a  mărturisi  acolo  pe  Hristos". 

In  Februarie  1920  a  sosit  în  Anglia,  a  zăbovit 
puţin  şi  a  trecut  în  America,  de  acolo  în  Australia 
.şi  iar  în  Indii  In  1922  a  mai  venit  odată  în  Europa. 

trecând  prin  Palestina,  împlinindu-şi  astfel  dorinţa 
arzătoare  de  a  vedea  locurile  sfinte.  De  astădată 
a  predicat  în  Anglia,  Franţa,  Elveţia,  Germania* 
Svedia  şi  Norvegia,  lăsând  în  mii  de  inimi  creştine 
vii  amintiri.  Pentru  mii  de  oameni  predica  sa  a  fost 
un  imbold  pentru  înviorarea  credinţei  şi  pentru  o 
nouă  viaţă  întru  Hristos. 

Impresiunea  ce-a  făcut-o  Sundar  Singh  în  Eu¬ 
ropa  asupra  ascultătorilor  predicelor  sale,  precum 
şi  asupra  acelora  cari  au  venit  în  atingere  cu  el,  a 
fost  peste  tot  puternică. 

In  biserica  Brides  din  Londra,  în  timpul  prediceî 
lui  Singh,  „toată  lumea  era  în  genunchi  mgându-se 
—  ceeace  era  foarte  neobişnuit  în  astfel  de  adunări 
publice".  „Toţi  simţiau  că  vorbeşte  un  om  de  pe  altă 
lume",  cum  a  relatat  ziarul  „The  Churcb  Times". 
Bărbaţi  şi  femei  de  profesiunile  cele  mai  diferite, 
din  diferite  clase  sociale  şi  ţări,  dovedeau  cu  una¬ 
nimitate  cum  i-a  zguduit  până  în  adânc,  atât  apariţia, 
cât  şi  cuvântul  lui  Singh.  Un  teolog  englez  scrie: 
„Nimic  nu  pot  scrie,  ceeace  se  redea  impresiunea 
pe  care  eu  o  doresc  —  ce  mi-a  făcut-o  acel  bărbat 
interesant,  care  înfruntând  bogăţia  acestei  lumi,  bine- 
vesteşte  harul  mântuitor  al  stăpânului  său,  vorbind 
cu  cea  mai  mare  simplitate".  Un  teolog  olandez 
a  recunoscut  într’o  epistolă:  „A  fost  o  revelaţie 
pentru  mine,  iar  lumea  Noului  Testament,  pare  că 
sa  mai  apropiat  şi  am  înţeles-o  mai  bine  prin  apa¬ 
riţia  lui".  O  Svedeză  scrie:  „Apariţia  lui  Singh  a 
fost,  aş  putea  zice,  un  eveniment  religios.  Trebuia 
să  te  pleci  înaintea  acelui  apostol,  căci  nu-1  mai  ve¬ 
deai  pe  el,  ci  pe  Dumnezeu,  pe  care-1  vestea". 

Un  teolog  elveţian  scrie:  „A  făcut  asupră-mi 
cea  mai  mare  impresiune,  ce  am  putut-o  cerca,  în 
viaţa  mea".  Un  simplu  ţăran  din  Alpi,  care  auzise 
pe  Singh  vorbind  în  Lausanne,  a  mărturisit:  „Am 
fost  la  Catedrală,  am  trăit  cea  mai  însemnată  zi  a 
vieţii  mele.  Eram  fericit  în  mijlocul  neamului  meu, 
împreună  cu  fratele  acela,  venit  din  ţările  păgâne, 
care  vorbea  pe  amvon".  Oameni  de  ştiinţă  chiar. 

străini  de  creştinism,  au  fost  transformaţi  prin  puterea 
covârşitoare  a  personalităţii  sale.  Astfel  explica  un 
profesor  universitar  englez  lui  Singh,  care  a  fost 
agnostic,  dar  acum  e  credincios.  „Nu  predica  d-tale 
m’a  convertit,  ci  domnia  ta  însuţi.  D-ta  un  Ind  care 
te  asameni  aşa  de  mult  cu  Hristos  şi  la  înfăţişare 
şi  la  suflet;  sunteţi  o  mărturie  vie  a  Evangheliei  şi 
a  persoanei  lui  Isus  Hristos55.-?. 

Impresiile  primite  de  Sundar  Singh  din  Europa 
creştină  însă  î-au  produs  cea  mai  adâncă  mâhnire. 

II  voi  lăsa  să  dea  el  expresiune  amărăciunei 
sale:  „Eu  am  crezut  că  locuitorii  acestor  ţări  sunt 
toţi  oameni  minunaţi;  vedeam  în  inimile  lor  dra¬ 
gostea  lui  Dumnezeu,  iar  când  am  văzut  râvna 
lor  pentru  evanghelizarea  noastră,  credeam  că  sunt 
Hristoşi  vii.  Dupăce  am  călătorit  însă  prin  aceste 
ţări  mi-am  schimbat  părerea.  Am  aflat  cu  totului 
tot  alte  raporturi.  Sunt  fără  îndoială  şi  aici  adevăraţi 
servitori  ai  lui  Dumnezeu,  dar  nu  sunt  toţi  creştini 
Am  făcut  comparaţie  între  locuitorii  ţărilor  păgâne 
şi  ai  celor  creştine.  Primii  sunt  păgâni,  pentrucă 
se  închină  idolilor  făcuţi  de  mâni  omeneşti;  în  aşa 
zisele  ţări  creştine  am  întâlnit  un  păgânism  mult  mai 
pervers;  oamenii  se  închină  loruşi.  Mulţi  dintre  ei 
se  duc  la  teatru  în  loc  de  a  se  ruga,  sau  de-a  citi 
cuvântul  lui  Dumnezeu;  iubesc  beutura  şi  tot  felul 
de  păcate.  Am  început  a  mă  convinge,  că  nici  o 
ţară  europeană  nu  poate  fi  socotită  creştină  şi  că 
peste  tot  nu  există  decât  creştini  singuratici55. 

„Mai  înainte  cugetam,  ce  nenorocit  sunt.  Că  m’am 
născut  într’o  ţară  păgână;  şi  ce  fericiţi  trebuie  să  fie 
aceea  cari  din  copilărie  au  cunoscut  pe  Hristos! 
Dar  acum  zic  altfel,  mulţumesc  lui  Dumnezeu  că 
m’am  născut  într’o  ţară  păgână,  unde  am  fost  nemul¬ 
ţumit  şi-am  căutat  pe  Dumnezeu,  pe  când  locuitorii 
ţărilor  creştine,  sunt  de  credinţa,  de  a  fi  aflat  totul 
şi  de  a  nu  trebui  să  caute  nimic5'. 

Toate  aceste  decepţii  n’au  putut  zgudui  însă  pe 
Sundar  Singh  în  credinţa  sa.  Nu  creştinismul  poartă 
vina  necredinţii  Apusenilor,  ci  tăria  inimii  lor.  In 

privinţa  aceasta  ne  dă  o  comparaţie.  „Şedeam  într’o 
zi.  Ia  marginea  unui  râu  în  Himalaia.  Am  scos  o 
peatră  rotundă  din  apă  şi-am  spart-o.  Partea  din 
lăuntru  nu  era  de  loc  umedă.  Peatra  aceasta  a  stat 
multă  vreme  în  apă,  apa  însă  na  pătruns  în  ea. 
Aşa-i  şi  cu  oamenii  din  Europa,  secole  de-arândul 
au  petrecut  în  creştinism,  sunt  inundaţi  chiar  de  bine¬ 
facerile  lui ;  creştinismul  însă  na  pătruns  şi  nu  trăieşte 
în  ei.  Vina  no  poartă  creştinismul,  ci  intelectua¬ 
lismul  şi  materialismul,  care  le-a  petrificat  inimile". 

Dupăce  şi-a  îndeplinit  astfel  misiunea  urmând 
chemării  dumnezeeşti,  Sundar  Singh  a  scuturat  praful 
Europei  de  pe  picioarele  sale,  întorcându-se  în  patria 
sa,  cu  ferma  hotărâre  de  a  nu  mai  căuta  Apusul, 
cu  toate  invitările  ce  i  sau  făcut  din  partea  mai 
multor  ţări,  între  altele  şi  din  partea  României.  „E 
cea  din  urmă  oră,  când  mă  vedeţi  aici“,  spunea  el 
adeseori  în  cuvântările  sale.  Va  propovedui  mai 
bine  în  Răsărit,  căci  a  cunoscut,  că  oamenii  din  Apus 
sunt  stăpâniţi  în  cea  mai  mare  parte  de  pofte  sata¬ 
nice,  sunt  înăbuşiţi  de  dorul  de  a  uza  viaţa,  discon- 
siderând  solia  lui  Hristos;  pe  când  Orientalii,  sunt 
dornici  de  dreptate  şi  de  mântuire,  primind  cu  bu¬ 
curie  Evanghelia.  A  binevesti  acestora  va  fi  de-acum 
înainte  scopul  vieţii  sale. 

îndată  ce  a  sosit  acasă,  a  pornit  în  Tibet.  Nu-1 
aşteaptă  acolo  numai  un  câmp  larg  de  activitate,  ci 
şi  multe  pericole,  martiriul  chiar.  Toate  acestea  nu-l 
înfricoşează.  „In  fiecare  an,  zice  el,  mă  voiu  duce  în 
Tibet,  şi  veţi  auzi  odată  cam  suferit  moartea.  Să 
nu  cugetaţi  atunci:  el  a  murit,  ci  ziceţi:  a  trecut  în 
ceriuri  la  viaţă,  el  e  la  Hristos,  plenitudinea  vieţii". 

Ceeace  a  voit  să  arate  Sadhu  Sundar  Singh, 
creştinătăţii  apusene,  e  mărgăritarul  ascuns  în  ogor. 
Evanghelia  lui  Hristos,  în  mărimea-i  reală  şi  în  pu¬ 
terea  ei  supranaturală.  Atâţia  din  creştinii  apuseni, 
nu  află  această  comoară;  alţii  o  văd,  dar  necunos- 
când-o  o  aruncă.  Singh  a  zis  odată  către  Apuseni: 

„Sunteţi  asemenea  unui  om,  care  aflând  un  dia¬ 
mant,  a  fost  străin  de  valoarea  lui.  A  văzut  că  e 

o  peatră  care  are  ceva  preţ,  dar  a  vândut-o  îndată 
ce  i  s’au  oferit  câteva  rupii  pe  ea.  Mai  târziu  aflase 
ca  fost  un  diamant,  care  preţuieşte  sute  de  mii  de 
rupii  Ce  prostie  a  comis  vânzând  diamantul,  în, 
credinţa  că  e  o  peatră  de  valoare  numai.  A  început 
să  caute  pe  omul,  căruia-i  vânduse  diamantul,  dar  a 
fost  prea  târziu  “. 

Atâţia  creştini  din  Apus  şi-au  perdut  înţelegerea 
pentru  puterea  Evangheliei.  Preocupări  lumeşti,  ra¬ 
ţionalismul,  dogmatismul  şi  scepticismul  le  tulbură 
privirea.  Fie  ca  Sundar  Singh,  învăţăcelul  lui  Hristos 
din  Orient,  să  le  desfacă  cât  de  puţin  ochii.  Cine-i 
urmăreşte  viaţa  şi  cine-i  ascultă  solia,  acela  va  cu¬ 
noaşte,  ce  poate  aduce  Evanghelia  inimii  neliniştite : 
pacea  lui  Hristos,  „ceriul  pe  pământ11. 

Gheorghe  Secaş, 
stud.  în  teol.  —  Sibiu. 

Scrisori  din  Berlin. 


Creştinism  practic. 

Duminecă,  în  21  Noemvrie  am  avut  parte  de 
clipe  duioase,  dar  în  acelaş  timp  şi  înălţătoare.  Am 
asistat  în  acea  zi  într’o  capelă  din  nordul  'Berlinului 
la  slujbă.  In  Acker  Strasse  este  adică  un  Asil- 
atelier  întemeiat  şi  susţinut  de  comunitatea  evan¬ 
ghelică  din  parohia  „Himmelfahrt“  şi  la  acel  asii 
este  aşanumita  «Schrippen-Kirche». 

Asilul-atelier  din  Acker  Strasse  adăposteşte  cam 
vre-o  150  de  oameni,  cari  nu  găsesc  lucru  în  oraş. 
{In  Germania  sute  de  mii  de  oameni  stau  fără  lucru !] 
Preotul  Ungnad  dela  biserica  Himmelfahrt  împreună 
cu  credincioşii  săi  s’au  gândit  că  este  datoria  creşti¬ 
nească  a  veni  în  ajutorul,  măcar  a  unei  părţi  din 
oamenii  cari  nu-şi  pot  câştiga  pânea  de  toate  zilele. 
Au  lansat  un  apel  prin  care  roagă  publicul  să  pună 
la  dispoziţia  asilului-atelier  mobilă  şi  haine  de  cari 
nu  mai  pot  avea  folos.  Cei  cari  au  asemenea  obiecte 
anunţă  asilul  printr’o  cartă  poştală,  din  cele  ce  s’au 

alăturat  la  pomenitul  apel,  iar  conducerea  atelierului 
trimite  oameni  să  aducă  obiectele  dăruite.  Cel  mai 
bogat  magazin  de  vechituri  din  ţara  noastră  nimic 
nu  înseamnă  în  comparaţie  cu  hala  de  vechituri  pe 
care  am  văzut-o  la  asilul  din  Acker  Strasse.  Obiecte 
din  gospodăria  casnică,  într’un  hal  fără  de  hal,  sunt 
aci.  Preotul  Ungnad  văzând  pe  semne  nedumerirea 
mea  îmi  explică  rostul  acestei  colecte  „sui  generis'*. 
Lucrătorii  adăpostiţi  în  asii  selecţionează  obiectele, 
alegând  ceiace  mai  poate  fi  întrebuinţat;  părţile  cât 
de  cât  bune  sunt  trecute  în  atelier  şi  acolo  se  repară 
aşa  fel,  încât  să  poată  fi  de  folos.  Insă  nici  ceeace 
noi  am  arunca  în  gunoi  nu  se  despreţuieşte  aci, 
fiindcă  găsesc  fabrici  cari  —  desigur  pentru  un  preţ 
minimal  —  cumpără  acele  resturi :  arcuri  rupte, 
hârtie,  bucăţi  de  piele,  cutii  de  conserve  etc.  Am 
văzut  magazinul  de  lucruri  făcute  din  mormanul  ve¬ 
chiturilor  şi  rupturilor.  Este  un  fel  de  „Wertheim“ 
[colosala  prăvălie  unde  găseşti  tot  ce  doreşti]  în  mi¬ 
niatură!  Populaţia  săracă  din  cartierele  de  muncitori 
aci  vine  sa-şi  cumpere  lucrurile  necesare  pentru 
gospodărie  precum  şi  îmbrăcăminte.  Pe  această  cale 
trei  lucruri  bune  se  fac:  1]  oameni  cari  nu  găsesc 
lucru  în  oraş  muncind  în  acest  atelier  al  asilului  pe 
cale  cinstită  îşi  câştigă  bucata  de  pâine  şi  nu  sunt 
avizaţi  să  cerşească ;  2]  familiile  cari  nu  mai  ştiu 
unde  să-şi  aşeze  vechiturile,  de  cari  nici  un  folos  nu 
mai  pot  avea,  se  scapă  de  vechituri  fără  vre-o 
cheltuială,  ba  mai  mult,  au  prilejul  că  dacă,  nu  pe 
altă  cale,  măcar  aşa  să  poată  face  un  bine  săra¬ 
cilor  ;  3]  populaţia  lipsită  are  posibilitatea  să  găsească 
pe  un  preţ  foarte  mic  lucrurile  de  cari  are  neapă¬ 
rată  trebuinţă. 

In  fiecare  Duminecă  dimineaţa  la  ora  8  se  face 
slujbă  în  « Schrippen-Kirche »  dela  asilul-atelier  din 
Acker  Strasse.  500 — 600  de  naufragiaţi  ai  vieţii 
asistă  la  această  slujbă.  Sunt  oameni  demni  de  toată 
mila  şi  compătimirea. 

Oameni  cari  au  însemnat  ceva  în  viaţă,  oameni 
cari  au  avut  situaţii  frumoase  odată,  acum  sunt 

nişte  bieţi  rătăcitori.  Noaptea  o  petrec  în  aşa  numi¬ 
tul  « Asyl  fur  Obdachlose»,  iar  ziua  rătăcesc  flămânzi 
pe  cele  străzi  ale  Berlinului.  Sunt  foştii  advocaţi, 
profesori,  preoţi,  ofiţeri,  studenţi,  meseriaşi,  oameni 
cari  au  avut  un  rost  în  viaţă,  iar  acum  simt  umbre 
rătăcitoare!  Acesta  este  publicul  credincios,  care 
se  adună  la  slujbă  în  fiecare  Duminecă  la  „Schrippen- 
Kirche".  Aci  li  se  serveşte  o  cafea  cu  lapte  şi  fran¬ 
zelă  —  singura  mâncare  sigură  de  care  au  parte 
în  cursul  unei  săptămâni.  Un  cor  mixt  cântă  diferite 
cântece  religioase,  studenţi  universitari  şi  doamne 
din  societatea  bună  le  servesc  cafeaua,  apoi  un 
pastor  le  vorbeşte.  Dumineca  trecută,  când  am  fost 
eu,  le-a  vorbit  preotul  Ungnad.  Era  Dumineca  mor¬ 
ţilor  la  protestanţi.  Pornind  dela  însemnătatea  săr¬ 
bătorii  morţilor  a  căutat  să  trezească  din  nou  în 
acele  inimi  sfărâmate  demnitatea  omenească.  închipui 
nu-ţi  poţi,  ce  mişcător  este  să  vezi  oameni  decăzuţi 
venindu-şi  şi  pentru  un  singur  moment  în  fire !  Sub 
impresia  cuvântului  izvorât  din  inima  caldă,  profund 
creştinească  a  preotului  Ungnad,  mulţi  şi-au  proptit 
capul  în  mâni  şi  au  plâns  ea  nişte  copii.  Cuvintele 
des  repetate  şi  tălmăcite  la  viaţa  lor:  « încă  nu  este 
prea  târziu  să  te  întorci  de  pe  calea  întunec  ecului- 
chiar  dacă  nu  au  avut  puterea  magică  de  a  schimba 
din  temelie  viaţa  de  ticăloşie  a  acestor  nenorociţi, 
totuşi  de  sigur  au  trezit  măcar  pentru  o  clipă  gânduri 
bune  şi  regrete  sincere  în  sufletele  lor. 

Vor  fi  desigur  mulţi  dintre  oamenii  cari  îşi  zic 
« realişti »,  cari  vor  zice:  iată  o  muncă,  iată  o  cheltuială 
de  energie  zadarnică.  Mai  bine  sar  întrebuinţa 
această  energie  dimpreună  cu  banii  cari  se  aruncă 
în  vânt  acolo,  în  altă  parte,  mai  cu  folos.  Şi  totuşi 
eu,  care  am  asistat  la  această  slujbă  unică  în 
felul  ei,  am  plecat  înălţat  sufleteşte  şi  adânc  convins, 
că  ceeace  se  face  aici  este  cel  mai  autentic  creştinism 
practic. 

Berlin,  Dechemvrie,  1926. 


Preot.  I.  Imbroane. 

Clerul  şi  sănătatea  publică. 

Datele  statistice  dovedesc  cu  o  surprinzătoare 
elocvenţă,  că  boalele  contagioase  şi  patimile  cari 
ruinează  sănătatea  trupească  şi  sufletească  a  po¬ 
porului,  au  luat  la  noi  proporţii  de-adreptul  înspăi¬ 
mântătoare.  Tuberculoza,  sifilisul  şi  alcoholismul 
rod  ca  un  vierme  blăstămat  la  vitalitatea  nea¬ 
mului  nostru.  Avortul  este  un  păcat  popular,  iar 
„Zweikinder-sistemul“  a  ajuns  prin  unele  părţi, 
dintr  o  slăbiciune  o  virtute. 

De  bună  seamă  că  ministerul  sănătăţii  a  luat  toate 
măsurile  cari  îi  stau  în  putinţă  pentru  stăvilirea  pa¬ 
costei.  Răul  însă  este  atât  de  mare,  încât  lupta  îm¬ 
potriva  lui  trebue  să  angajeze  silinţele  tuturor  insti¬ 
tuţiilor  populare  ale  ţării.  Biserica  în  primul  rând 
este  chemată  să  dea  un  efectiv  ajutor  serviciului 
sanitar  în  combaterea  boalelor  medicale  şi  sociale. 
De  aceea  chemarea  pe  care  dl  ministru  al  sănătăţii 
publice.  Păr.  Dr.  L  Lupaş.  a  adresat-o  preoţimii  noastre 
să-şi  dea  concursul  jertfelnic  şi  la  această  salutară 
acţiune,  va  rămânea  una  dintre  fericitele  iniţiative 
a  căror  realizare  este  menită  să  împiedice  sleirea 
progresivă  şi  ruina  sigură  a  atâtor  fii  ai  neamului 
nostru. 

Preotul  prin  nemijlocitul  şi  zilnicul  contact  ce-1 
are  cu  populaţia  {rurală  mai  ales]  ar  putea  uşor 
împlini  şi  rolul  unui  minunat  agent  sanitar,  rolul  unui 
minunat  colaborator  al  serviciului  sanitar.  Alături 
de  medic  —  sau  chiar  singur  —  el  e  chemat  să 
vegheze  nu  numai  la  sănătatea  sufletească,  ci  şi  la 
cea  trupească  a  credincioşilor  săi. 

Prin  îndeplinirea  acestor  sarcini  el  n  ar  ieşi  de 
ioc  din  sfera  apostolatului  ce  i  se  impune.  Ba  mai 
mult,  abia  prin  ea  şi-ar  face  datoria  integrală  a 
apostoliei  sale.  Mântuitorul  a  vindecat  orbi,  şchiopi, 
surzi,  leproşi  şi  îndrăciţi  deopotrivă.  A  fost  doftor 
al  sufletelor  şi  al  trupurilor,  indicând  prin  aceasta 

îndoita  misiune  a  preotului;  în  domeniul  spiritual  şi 
cel  trupesc. 

Intr’adevăr  marii  misionari  nici  odată  nu  pierd 
din  vedere  acest  lucru.  Ei  operează  cu  două  mij¬ 
loace:  cu  Biblia  şi  cu  farmacia  —  cu  şcoala  şi  cu 
instituţiile  de  caritate.  De  aceea  cuceresc  până  şi 
inimile  sălbaticilor. 

La  noi  sfera  „compatibilităţii'1,  s’a  îngustat, 
printr  o  logică  quasi-jidovească,  până  la  un  prea 
unilateral  profesionalism.  Şi  nu  e  bine  aşa:  căci 
preotul  [mai  mult  decât  altul]  trebue  să  fie  acolo, 
unde-1  cheamă  năcazurile  credincioşilor  săi.  Cu 
sfatul  său,  cu  ajutorul  său. 

La  sate  îndeosebi  —  nime  nu-1  poate  înlocui. 
E  cel  mai  cult  dintre  săteni  şi  cel  mai  aproape  de 
sufletele  credincioşilor.  El  trebue  să  fie,  prin  defi¬ 
niţie,  omul  de  încredere  al'  satului. 

E  rândul,  cred,  să  ne  ’ntrebăm,  avem  noi  un 
cler  pregătit  să  ia  lupta  organizată  împotriva  plă¬ 
gilor  amintite  şi  să  ne  scape  neamul  de  progresiva 
prăbuşire  trupească  şi  sufletească?  Un  răspuns 
afirmativ  ar  fi  riscat  Dacă  nu-1  avem  însă,  el  ar 
putea  fi  pregătit  relativ  destul  de  repede.  Căci  nu 
e  vorba  de  a  da  preoţimii  noastre  o  lungă  pregă¬ 
tire  medicală  teoretică,  ci  de  a  o  iniţia  în  arsenalul 
mijloacelor  practice  cu  cari  va  fi  chemat  să  opereze. 

In  unele  eparhii  [Sibiu,  Orade]  sau  iniţiat  aşa 
numitele  „cursuri  pastorale",  în  cari  preoţimea  noa¬ 
stră  se  adună  an  de  an,  pe  serii,  pentru  a-şi  câştiga 
orientări  nouă  în  păstorirea  credincioşilor.  Ar  fi,  cred, 
o  măsură  dintre  cele  mai  salutare,  dacă  în  cadrul 
acestor  cursuri  2 — 3  medici  specialişti  ar  împărtăşi 
în  câteva  lecţii  cunoştinţele  de  lipsă  pentru  comba¬ 
terea  plăgilor  de  care  vorbim.  Pentru  lecţii  practice 
cursiştii  ar  putea  fi  duşi  [de  2 — 3  ori]  ia  spital  sau 
întrun  laboratoriu. 

Aceasta  ar  fi  o  măsură  pentru  nevoile  imediate 
Pentru  pregătirea  mai  pendelete  a  clerului  ar 
trebui  apoi  să  se  introducă  în  mod  obligator  cursul 


REVISTA  TEOLOGICA 


327 


de  igienă  socială,  la  seminariile  şi  facultăţile  teolo¬ 
gice.  La  academiile  teologice  din  Ardeal  el  există 
dar  se  predă  insuficient  [numai  teoretic].  Odată  în¬ 
zestrat  cu  cunoştinţele  medicale  necesare,  preotul 
îşi  va  putea  documenta  mai  pe  larg  şi  mai  convingător 
şi  conferenţele  şi  predicile  sale. 

Mult  bine  ar  putea  aduce  şi  cinematograful  am¬ 
bulant  pus  în  slujba  acestei  cauze. 

Nici  mănăstirile  nu  trebue  să  rămână  străine 
de  preocupările  acestea.  Dacă  sar  porni  o  acţiune 
de  culturalizare  a  lor,  ele  ar  putea  deveni  în  scurtă 
vreme  adevărate  pepiniere  de  călugări  agenţi  sa¬ 
nitari.  Unele  mănăstiri  s  ar  putea  transforma  chiar 
în  spitale.  [De  cele  mai  multe  ori  ele  sunt  aşezate 
în  regiuni  pitoreşti  şi  cu  aer  curat]. 

Adevărat  că  noua  chemare  ar  scoate  pe  unii 
călugări  din  izolarea  tradiţională  a  unui  creştinism 
contenplativ.  Ieşirea  călugărilor  „în  lume"  n’ar  tre¬ 
bui  să  însemne  încă  o  abdicare  dela  rigorile  călugăriei, 
ci  un  corectiv  la  o  concepţie  care  oricât  de  popu¬ 
lară  ar  fi  [la  noi],  implică  în  sine  un  element  de 
egoism.  Nu  totdeauna,  dar  adeseori! 

Mântuitorul  nu  s’a  retras  în  pustie  decât  „pentru 
a\  se  ispiti".  Restul  de  trei  ani  de  zile  al  vieţii 
sale  terestre  l-a  petrecut  în  mijlocul  oamenilor  „vin¬ 
decând  toată  boala  şi  toată  neputinţa".  Iar  marele 
Său  apostol,  Pavel,  na  petrecut  „în  Aravia"  decât 
trei  ani.  încolo  toată  viaţa  lui  a  fost  o  zdroabă  şi 
o  alergare  în  slujba  deaproapelui.  „Tuturora  de 
toate  făcându-se". 

Fără  îndoială  transformarea  unor  mănăstiri  în 
institute  de  caritate  [spitale,  ospicii  etc.]  este  o  pro¬ 
blemă  care  reclamă  un  studiu  temeinic.  Iii  această 
privinţă  cred  că  n’ar  fi  inutilă  trimiterea  unuia  sau 
a  doi  specialişti,  să  studieze  instituţiile  similare  ale 
bisericilor  din  Apus.  Fireşte  nu  pentru  a  le  copia, 
ci  pentru  a  le  adapta  potrivit  nevoilor  şi  posibilită¬ 
ţilor  de  realizare  dela  noi. 

Problema  e  pusă  la  timp,  şi  fericit.  Nu  va  lipsi 
nici  bunăvoinţa  celor  grijnici  de  sănătatea  şi  mân- 

tuirea  fiilor  neamului  nostru.  Statul  şi  biserica  e 
interesat  de  o  potrivă.  Prin  soluţionarea  fericită  a 
problemei  statul  va  câştiga,  sporind  vitalitatea  cetă¬ 
ţenilor  săi,  iar  Instituţia  Sacră  îşi  va  spori  presti¬ 
giul  câştigat  în  trecut  prin  strădania  sa  pusă  în 
slujba  neamului.  prof.  n.  CoUn. 


La  Naşterea  Domnului.' 

Iubiţi  Creştini  şi  Fraţii 

A  fi  creştin  nu-mi  pare  de  loc  un  privilegiu,  un 
drept  mai  mult  faţă  de  alţii,  ci  dimpotrivă  o  răspundere 
foarte  mare  şi  grea,  de  care  trebue  să  ne  achităm  cât 
mai  creştineşte.  Şi  dacă  azi  Vă  cer  binevoitoarea  răb¬ 
dare  de  a  mă  asculta,  o  fac,  fiindcă  mi  se  pare  că  nici 
o  sărbătoare  creştinească  nu  ne  îmbie  ca  cea  de  azi, 
să  căutăm  răspuns  Ia  întrebarea:  care  e  rostul  creşti¬ 
nismului  şi  care  este  datoria  creştinului. 

Iubiţi  Creştini  şi  Fraţi ! 

In  peştera  din  Vifleem  Cuvântul  trup  s’a  făcut,  şi 
la  această  mare  şi  preamărită  minune  iau  parte  şi  îm¬ 
preună  prâznuiesc  cele  de  sus  cu  cele  de  jos.  Cerul 
se  pogoară  pe  pământ,  îşi  micşorează  nemăsuratele*i 
întinderi,  ca  să  încapă  într’o  peşteră;  o  lumină  mare 
cade  peste  peşteră  şi  în  peşteră;  iar  sub  formă  de  con¬ 
junctură  de  stele,  cum  spun  astronomii,  ori  de  stea  mare, 
cum  spun  sf.  evanghelişti.  îşi  trimite  razele  până  la  mar¬ 
ginile  pământului  luminând  suflete  curate  şi  înţelegă 
toare;  sub  poleiul  acestei  lumini  divine  îngerii  cu  pă¬ 
storii  şi  cu  magii  încoronaţi  simt  egala  lor  chemare  în 
faţa  Celui  neîncăput,  sălăşluit  într’o  iesle  —  simbolul 
smereniei  şi  al  fericitoarei  simplităţi,  toţi  se  închină;  şi 
în  mijlocul  acestei  minunate  privelişti  se  cântă  cel  mai 
frumos  imn  ce  s’a  cântat  vre  odată  pe  bătrânul  nostru 
pământ  —  imnul  fericirii  Iui,  în  care  se  cuprinde  ca 
într’un  sâmbure  însemnătatea  momentului,  rostul  creşti- 

1  Predică  ţinută  în  Catedrala  din  Sibiiu  Ia  26  Decemvrie  1925. 

nismului  şi  datoria  creştinului  —  îngerii,  dumnezeeştii 
vestitori,  cântă  pentru  toţi  câţi  vreau  să  auză  şi  să  în¬ 
ţeleagă:  S’a  născut  celce  este  şi  care  vrea  ca  fiecare 
să  fie  —  mărire  pentru  cei  de  sus,  lui  Dumnezeu,  iar 
pentru  pământ  pace  şi  pentru  oameni,  unul  faţă  de 
altul,  bunăvoire. 

Cerul  se  coboară  deci,  ca  să  înalţe  pământul  până 
la  sferele  vecinicei  păci  şi  buneivoiri;  în  acelaş  măreţ 
scop  îngerii  se  înfrăţesc  cu  oamenii ;  Hristos  Dumnezeu 
se  face  om,  ca  să  dea  omului  putinţa  să-şi  ridice  ochiul 
şi  sufletul  din  ţărâna  nestatornică  la  Dumnezeu,  pe  care 
să  şi  razime  viaţa  şi  rosturile  ei,  dacă  vrea  sa  aibă  trăi¬ 
nicie.  Iată  însemnătatea  minunii  din  peştera  dela  Vi- 
fleem  şi  rostul  creştinismului:  să  ne  lege  din  nou  viaţa 
de  eternitate,  de  d  vinitate,  ca  să  ni  se  dea  ca  centru 
de  gravitaţie  sufletului,  vieţii,  unicul  centru-Dumnezeu, 
care  poate  armoniza  şi  unifica  toate  străduinţele  omenimii. 

în  utilitarismul  nostru  sarbăd,  mulţi  au  crezut  că 
rostul  creştinismului  ar  fi  să  ne  dea  de-agata  un  raiu 
cu  toate  bogăţiile  şi  plăcerile  închipuite,  ori  cari  se  pot 
închipui.  Nu  poate  ex  sta  aşteptare  mai  zadarnică  şi 
mai  păgubitoare,  decât  aceasta,  care  ţi  fură  până  şi  pro¬ 
fundul  înţeles  al  legăturii  omului  cu  Dumnezeu. 

în  creştinism 'nimic  nu  se  dă  de  agata;  totul  se 
câştigă  prin  luptă  grea,  prin  luptă,  stăruitoare,  cu  cel 
mai  mare  duşman,  cu  tine  însuţi,  cu  tine  prietinul  râs- 
vrătitului  duh  al  vremii.  Şi  datoria  ta  de  creştin  tocmai 
aceasta  e:  să  fi  erou,  cel  mai  mare  erou,  erou  de  fie¬ 
care  clipă,  nu  numai  odată,  ori  de  câteori  în  viaţă.  Când 
poţi  birui  firea  ta  lăuntrică  pornită,  când  poţi  înfrânge 
trufia  din  tine,  mânia  şi  lăcomia,  cari  te  rod,  când  poţi 
întinde  mână  de  pace  iubitoare,  binevoitoare  duşma¬ 
nului  tău  de  moarte  şi  când  toate  acestea  le  faci  la  tot 
pasul,  nu  unde  e  vorba  de  paradare,  ai  întrecut  pe 
celce  dărâmă  cetăţi,  eşti  erou  al  eroilor.  Şi  până  nu 
se  vor  schimba  toţi  oamenii  în  asemenea  eroi,  pământul 
se  va  zbate  în  dureri  şi  în  sudori  de  sânge. 

îngerii  au  cântat:  mărire  întru  cei  de  sus,  Iui  Dum¬ 
nezeu,  iar  pe  pământ  pace  şi  între  oameni  bunăvoire. 

Cerul  vrea  pace  şi  bunăvoire  pământului !  Poate  îi  pace 
pe  pământ,  până  când  oamenii  nu  vor  înfrânge  ego¬ 
ismul  din  ei?  Şi  va  fi  bunăvoire  până  când  fiecare 
dintre  oameni  nu-şi  vor  omorî  trufia?  Toţi  vrem  pace, 
toţi  vrem  bunăvoire,  dar  dacă  ne-ar  veni  de-agata  şi 
numai  cu  profit  material;  numai  alţii  să  îngenuncheze 
pentru  pace,  noi  nici  măcar  să  nu  i  ne  închinăm;  aceasta 
e  starea  psihologică  a  lumii  de  azi.  Dar  până  când  ne 
cade  bine  suferinţa  altora,  pot  cânta  îngerii  în  fiecare 
zi  la  urechile  noastre  —  nu  vom  auzi,  nu  vom  vedea 
şi  nu  vom  înţelege  nimic,  şi  Cuvântul  înzadar  s’a  făcut 
trup.  De  vrea  pământul  pace  şi  oamenii  bunăvoire,  zic 
încă  odată,  fiecare  să  se  biruiască  pe  sine  însuşi. 

Dar  pentruca  să  putem  face  aceasta,  comoara  noa¬ 
stră,  la  care  să  fie  aţântită  inima  noastră,  trebue  mu¬ 
tată  de  pe  pământ  în  altă  parte;  privirea  noastră,  grija 
şi  strădaniile  noastre  trebuesc  îndreptate  spre  Acela, 
dela  care  vine  tot  ajutorul:  spre  Dumnezeu.  Din  veci- 
nicie  am  eşit,  în  vecinicie  ne  întoarcem  deci,  şi  clipa 
vieţii  noastre  pământeşti  s’o  legăm  de  vecinicie,  pen¬ 
truca  şi  faptele  noastre  să  poarte  pecetea  veciniciei. 

Iubite  creştine  şi  frate,  oricare  ai  fi,  în  această 
sfântă  zi  a  Naşterii  Domnului,  adu-ţi  aminte  că  cerul 
s’a  pogorât  ca  să  înalţe,  să  sfinţiască  pământul  şi  pe 
tine;  cel  neîncăput  într’o  iesle,  ca  să  facă  loc  mai  larg 
în  inima  ta,  în  care  doreşte  să  locuiască  pururea,  — 
hotăreşte*te  să  fi  erou  în  înţelesul  cel  mai  nobil,  biru- 
indu  te  pe  tine  însu  ţi.  în  Vifleem  cerul  şi  pământul 
au  slujit  împreună  făcătorului  lor,  unul  a  adus  lumina, 
altul  peştera;  îngerii  cu  păstorii  şi  cu  magii  încoronaţi 
şi  au  cunoscut  chemarea:  s’au  închinat  cu  toate  ale  lor 
lui  Dumnezeu;  duhul  răsvrătit  ai  vremii  a  îngenunchjat 
la  poalele  pacinicei  vecinicii:  —  tu  ce  vei  face?  în- 
frângându-te  pe  tine  însuţi,  slujeşte  lumii  şi  prin  această 
slujire  să  aduci  închinare  lui  Dumnezeu! 

Tu  înţelegi,  că  rostul  creştinismului  e,  nu  să  ţi  dea 
o  sumă  de  comodităţi  de  agata,  ci  să  te  înveţe  să  cu- 
geţi  ales,  să  simţeşti  nobil,  să  voieşti  creştineşte,  ca  să 
poţi  ajunge  şi  rămânea  în  necontenită  legătură  cu  cerul, 
să  fi  în  stare  să  lucrezi  de  aşa,  ca  ori  de  vei  mânca. 

ori  de  vei  bea,  ori  de  alta  vei  face,  toate  spre  mărirea 
lui  Dumnezeu  să  le  faci,  iar  datoria  ta  de  creştin  e  să 
te  supui  acestei  învăţături  mântuitoare,  începând  lucrul 
cel  greu  de  a  birui  pe  omul  cel  rău  din  tine  cu  pu¬ 
terea  Cuvântului,  care  azi  s’a  făcut  trup  pentru  a  te 
ajuta.  Dacă  creştinismul  te  învaţă,  Hristos  Isus  Domnul 
te  ajută,  când  vreai  săi  primeşti  ajutorul  şi  te-aî  ho¬ 
tărât  pentru  luptă.  A  fi  creştin  nu  e  un  privilegiu,  ci  o 
răspundere  grea,  de  care  trebue  să  ne  achităm  cât  mai 
creştineşte  pentru  a  aduce  fericirea  pământului. 

De  te  poţi  hotărî  pentru  aceasta,  Naşterea  Dom¬ 
nului  va  deveni  pentru  tine  renaştere,  şi  vei  auzi"  în¬ 
gerii  Domnului  cântându-ţi :  fi  şi  tu  mărire  întru  cei  de 
sus  lui  Dumnezeu,  pentru  pământ  pace  şi  ai  pentru  toţi 
oamenii  bunăvoire.  Amin.  Preot  oh.  Maior. 


Refacerea  Mănăstirei  Brâncoveanu 
dela  Sâmbăta  de  sus. 

Mănăstirile  ortodoxe  din  cuprinsul  ţării  noastre,  prin 
focul  credinţei  ce  a  ars  necontenit  pe  altarul  lor,  prin 
cărţile  ieşite  din  tiparniţele  lor  şi  prin  şcolile  şi  aşe- 
zămintele  susţinute  de  ele  au  servit  ca  vatră  luminoasă 
de  cultură  spirituală  şi  naţională  în  mijlocul  neamului 
nostru.  In  ele  licărea  lumina  cărţii  sfinte  în  limba  ro¬ 
mânească  şi  călugări  cucernici  o  treceau  peste  nedrep¬ 
tele  graniţe,  dela  fraţi  la  fraţi.  Evlavia  vlădicească,  boe- 
rească  şi  domnească  a  presărat  încetul  cu  încetul  ţara 
cu  ctitori',  cari  constituie  pentru  noi  o  comoară  de 
monumente,  cum  nu  se  poate  lăuda  că  le  are  alt  popor. 
Ele  ne  vorbesc  de  faptele  mari  vitejeşti  ale  voevozilor 
şi  boierilor  români,  cari  au  luptat  cu  crucea  într’o  mână 
şi  cu  sabia  într’alta  pentru  apărarea  credinţei  şi  a  ţării  lor. 

Fraţii  noştri  din  celelalte  părţi  ale  ţării,  cei  din 

Vechiul  regat,  cei  din  Basarabia  şi  din  Bucovina  au 
multe  mănăstiri  vechi  şi  frumoase  ridicate  de  cucernicii 
voe^ozi  de  pe  vremuri  în  amintirea  biruinţei  lor  asupra 
vrăjmaşilor;  asemenea  şi  vlădici  eviavioşi  şi  boieri  bogaţi 
în  frica  lui  Dumnezeu,  ca  şi  în  averi,  şi-au  veşnicit  nu¬ 
mele  lor  de  ctitori  de  mănăstiri  în  cartea  neamului  şi 
în  împărăţia  cerurilor. 

Numai  Ia  noi  românii  dreptcredincioşi  din  Ardeal 
nu  mai  avem  astăzi  aproape  nici  o  mănăstire,  deşi  au 
fost  şi  la  noi  zeci  de  mănăstiri  răsărite  din  evlavia  stră¬ 
moşilor  noştri  aşa  am  avut  mănăstiri  la  Prislop  înte¬ 
meiată  de  călugărul  Nicodim  pe  vremea  domnului  Ale¬ 
xandru  cel  bun,  Ia  Sâmbăta  de  sus,  Geoagiul  de  sus, 
Rimeţ  şi  alte  multe. 

Vitregia  timpurilor  şi  asuprirea  stăpânirilor  străine 
au  pornit  o  aprigă  prigonire  în  contra  credinţei  şi  bi- 
sericei  noastre  dreptmăritoare  şi  în  contra  aşezămintelor 
ei  păstrătoare  de  viaţă  religioasă  ortodoxă  şi  pe  la  mij¬ 
locul  secolului  al  18  lea  împăratul  dela  Viena  a  dat  po¬ 
runcă  ca  mănăstirile  de  lemn  să  fie  arse,  iar  cele  de 
peatră  să  fie  dărâmate  cu  tunurile,  cum  a  făcut  gene¬ 
ralul  Buccov  în  părţile  Făgăraşului.  Aceşti  duşmani  ai 
neamului  nostru  credeau  că  pot  sili  cu  forţa  pe  poporul 
nostru  să  se  lapede  de  credinţa  lui  strămoşească  drept¬ 
măritoare  a  Răsăritului,  şi  să  se  dea  de  legea  papii  dela 
Roma.  Dar  credinţa  a  rămas  mai  tare  decât  zidurile 
dărâmate,  în  sufletele  credincioşilor  noştri,  aşteptând 
zilele  mai  bune  de  astăzi,  când  toţi  «cei  de-un  sânge 
şi  de-o  lege»  au  ajuns  sub  un  singur  sceptru. 

Inaltpreasfinţia  Sa  Mitropolitul  nostru  Nîcolae  de 
mult  poartă  în  sufletul  său  gândul,  ca  să  ridice  în  Arhi¬ 
episcopia  noastră  «an  loc  sfinţit  prin  rugăciune ,  un  lăcaş 
de  cucernicie  şi  de  închinare  a  sufletelor  câtrd  Dumnezeu » 
şi  a  decis,  ca  să  zidească  o  sfântă  mănăstire,  din  care 

să  nu  se  mai  curme  ruga  sfântă  şi  cântarea  evlavioasă 
la  care  să  alerge  creştinii  noştri  în  năcazurile  lor  şi  din 
care  să  se  răspândească  lumina  lui  Hristos  pentru  întreg 
poporul  românesc. 

In  scopul  acesta  a  ales,  să  refacă  din  ruinele  sfintei 
mănăstiri  alui  « Brâncoveanu  Constantin,  boer  vechia  şi 
Domn  creştin »  aşezată  la  poalele  Carpaţilor,  deasupra 
satului  Sâmbăta  de  sus,  în  mijlocul  codrului  de  brad,  — - 
«pe-un  picior  de  plaiu»,  pe-o  adevărată  gură  de  raiu. 


Mănăstirea  Brăncovenească  din  Sâmbăta  de  sus,  iud.  Făgăraş 
(in  refacere). 


Lucrările  de  reparare  ale  mânăstirei  s’au  început 
în  vara  trecută  —  şi  cu  câieva  sute  de  mii  de  Lei  s’a 
desgropat  din  ruine,  s’au  refăcut  părţile  ce  lipseau  şi 
s’au  pus  sub  coperiş,  cum  se  vede  din  fotografia  de 
sus.  —  Urmează  ca  în  primăvara  viitoare  să  se  facă 
celelalte  lucrări,  pentru  a  o  isprăvi  şi  a  clădi  în  jurul 
ei  chilii  pentru  călugări  şi  aşezămintele,  pe  cari  doreşte 
1.  P.  S.  Sa  să  le  adăpostească  în  cuprinsul  mănăstirei. 

I.  P.  S.  Sa  intenţionează  a  aşeza  acolo  o  tiparniţă 

care  să  scoată  la  lumină  cărţi  de  zidire  sufletească  pentru 
poporul  credincios;  un  loc  de  adăpost  pentru  preoţii 
bătrâni  cari  vor  să- şi  petreacă  zilele  din  urmă  ale  pămân¬ 
teştii  lor  vieţi  în  rugăciune  şi  reculegere  şi  o  şcoală  de 
călugări  cucernici,  cari  prin  râvna  şi  propoveduirea  lor 
să  ducă  cuvântul  mântuirii  în  mijlocul  poporului,  un  fel 
de  şcoală  de  misionari. 

Prin  ridicarea  acestei  mănăstiri  voieşte  să  se  eter¬ 
nizeze  pentru  vecie  prinosul  nostru  de  recunoştinţă 
către  Tatăl  cel  ceresc,  că  ne  a  ajutat  să  ne  realizăm 
idealul  de  veacuri  al  strămoşilor  noştri,  întregirea  într’un 
singur  stat  naţional  a  neamului  sub  sceptrul  gloriosului 
nostru  rege  Ferdinand  1. 

Cum  însă  pentru  îndeplinirea  acestui  plan  măreţ  se 
cer  multe  milioane,  I.  P.  S.  Sa  Mitropolitul  a  folosit 
prilejul  sfintelor  sărbători  ale  Naşterii  Domnului  nostru 
Isus  Hristos,  ca  să  trimită  o  pastorală  cu  îndemnuri 
evlavioase,  cu  un  apel  la  toţi  credincioşii  din  ţara  în¬ 
treagă,  ca  să-şi  dea  obolul  lor,  ca  acest  lăcaş  de  închi¬ 
nare  sulleteassă  să  se  ridice  din  jertfa  curată  a  fiecărui 
român  după  îndemnul  Apostolului  Pavel:  «Flecarele 
precum  se  îndură  inima,  nu  dintru  părere  de  rău  sau 
de  silă,  că  pe  dătătorul  de  bună  voie  îl  iubeşte  Dum¬ 
nezeu»  (Pavel  II.  Cor.  9,  7).  Inaltpreasfinţia  Sa  s’a  înscris 
în  fruntea  donatorilor  cu  considerabila  sumă  de  100,000 
(una  sută  mii)  Lei. 

t 

Pentru  adunarea  darurilor  s’au  trimis  apeluri-liste 
şi  se  vor  trimite  cărămizi  la  toate  oficiile  parohiale  şi 
credincioşii  noştri  din  întreaga  ţară. 

Ceice  vor  dărui  cel  puţin  1000  Lei  vor  fi  scrişi  în 
cartea  de  pomelnice  a  sfintei  mănăstiri  şi  pentru  aceştia 
se  vor  face  rugăciuni  către  Tatăl  cel  ceresc  în  fiecare 
an  la  ziua  hramului,  iară  ceice  vor  dărui  dela  10,000  Lei 

in  sus  vor  fi  înscrişi  între  ctitorii  sf.  mănăstiri  şi  cari 
vor  fi  pomeniţi  Ia  fiecare  sf.  Liturgie. 

Darurile  se  vor  trimite  Consiliului  arhiepiscopesc 
ort.  român  din  Sibiiu. 

Nădăjduim  că  cuvintele  bunului  nostru  păstor  va 
aprinde  din  nou  în  sufletele  tuturor  fiilor  bisericii  noastre 
flacăra  credinţei  şi  a  dragostei  jertfelnice  pentru  buna 
podoabă  a  casei  lui  Dumnezeu  şi  vor  grăbi  cu  mic  cu  > 
mare  a  alerga  să  pună  o  cărămidă  la  înfăptuirea  acestui 
măreţ  locaş.  Recomandăm  tuturor  cetitorilor  noştri  să 
facă  o  propagandă  cât  mai  intinsă  pentruca  ceîce  au 
putinţa  să  se  înscrie  cu  obolul  lor  printre  sprijinitorii 
şi  ctitorii  sf.  mănăstiri.  Nădăjduim  că  statul  şi  marile 
instituţiuni  bancare,  precum  şi  în  special  urmaşii  şi  des¬ 
cendenţii  marelui  voivod,  membrii  familiei  Brâncoveanu, 
vor  urma  pilda  marelui  lor  înaintaş  şi  se  vor  înscrie 
între  cei  dintâi  ctitori  alături  de  ceice  sunt  scrişi  la  al¬ 
tarul  vechei  mănăstiri.  y.  n. 


MIŞCAREA  LITERARA. 

Ec.  A.  C.  Cozma ;  Betleem  —  casa  pftnil  sufletului. 

(Bibi.  parohiei  Bâlca  —  Putna,  Nr.  2)  Ed.  autorului.  Pag.  31 
(format  mic).  Lei  7. 

Harnicul  preot  şi  apreciatul  nostru  colaborator,  părintele 
A.  C.  Cozma  este  unul  dintre  ceice  au  avut  fericirea  să  vadă 
—  cu  prilejul  pelerinajului  din  anul  trecut  —  locurile  sfinte  pe 
unc(e  a  umblat  Mântuitorul  şi  strădalnicii  săi  apostoli.  P.  C  Sa 
se  vede  că  nu  înţelege  să  îngroape  în  sufletul  său  frumseţile 
şi  sugestiile  primite  la  Ierusalim,  Vifleem,  Nazaret  şi  celelalte 
locuri  cercetate,  ci  —  «pune  lumina  pe  masă,  ca  să  lumineze 
tuturora».  Izvorâte  din  acest  gând  curat  paginile  broşurii  de 
faţă  nu  vor  fi  lipsite  de  rodnicia  duhovnicească.  Ele  cuprind 
colţuri  din  cetatea  în  care  s'a  năs  ut  Mântuitorul,  descrise  nu 
atât  pentru  pitorescul  lor,  cât  pentru  gândurile  creştineşti  ce 

sunt  în  stare  să  i  le  sugereze  oricărui  pelerin  cucernic.  Broşura 
se  termină  cu  trei  poezii  religioase,  cântate  la  sărbători  in  bi¬ 
serică  de  poporul  parohiei  Bâlca,  în  care  păstoreşte  cu  devo¬ 
tament  apostolic  părintele  A.  C.  Cozma.  Ceice  doresc  să  aibă 
această  broşură  să  i  se  adreseze  autorului.  La  dorinţă,  o  trimite, 
împreună  cu  alte  cărţi,  şi  administraţia  revistei  noastre. 

Pr.  Prof.  Dr.  Oh  /  Ohla ;  Sfântul  loan  Botezătorul 
dupâ  Evangheliile  canonice.  Craiova,  «Ramuri».  1926. 
Pag.  224.  Lei  30. 

Evangheliile  noastre  canonice  nu  sunt  prea  darnice  in 
informaţii  cu  privire  la  viata  şi  activitatea  celui  mai  mare  profet 
«născut  din  femee».  Deaceea  cititorul  obicinuit  al  Scripturilor 
sfinte  cu  greu  îşi  poate  face  o  idee  clară  şi  complectă  despre 
uriaşa  personalitate  a  celuice  a  pregătit  calea  Mântuitorului 
nostru  Isus  Hristos.  Părintele  profesor  Dr.  Oh.  I.  Ghia  şi-a  dat 
seama  de  această  situaţie  şi  adâncind  fragmentele  evanghelice 
cu  privire  la  sf.  Ioan  Botezătorul  le-a  explicat,  le-a  întregit  în 
chip  iscusit,  încât  din  expunerea  Sf.  Sale  se  desprinde  clar 
cuceritoarea  personalitate  a  celui  mai  mare  pustnic. 

In  zilele  noastre  de  tot  mai  accentuată  dezagregare  morală, 
în  care  «compromisul»  e  ridicat  ia  demnitatea  unui  principiu 
călăuzitor  al  vieţii,  figura  măreaţă  «dintr’o  bucată»,  a  marelui 
profet  devine  de  o  actualitate  fără  seamăn.  Strigătul  iui ; 
«Pocăiţi-Văl»  e  chemarea  lui  Hristos,  care  pătrunde  la  urechile 
noastre  din  vremi  ante  creştine  în  cari  Dumnezeu  grăia  oame¬ 
nilor  prin  profe(i.  Iar  viaţa  lui  aspră,  sălbatic  de  aspră,  e  o 
vecinică  osândă  a  libertinagiului  în  care  e  învăluită  viaţa  noastră 
«civilizată». 

In  studiul  său  părintele  Ohia  descrie  pe  larg  împrejurările 
politice  şi  religioase  în  care  a  apărut  şi  a  predicat  Inaintemer- 
gătorui,  îi  adânceşte  evanghelia  pe  care  avea  s’o  desăvâşească 
Mântuitorul,  ii  încheagă  în  felul  acesta  viaţa  şi-i  zugrăveşte 
personalitatea  cu  iscusinţa  celui  deprins  să  citească  şi  să  înţe¬ 
leagă  şi  reticenţele  scripturilor  sfinte. 

Expunerea  de  o  remarcabilă  claritate  face  din  cartea 
părintelui  Ohia  o  preţioasă  contribuţie  la  îmbogăţirea  literaturii 
noastre  teologice  —  destul  de  săracă,  mai  ales  în  domeniul 
exegetic. 

Leo  Wolpert :  Unterwegs  zur  Heimat  (In  drum  spre 
patria  eternă),  meditaţii  duminicale.  Herder,  Freiburg  im  Br. 
Pag.  Vlll+216.  Preţul  O.  M.  4.40. 

Noi  am  mai  avut  prilejul  să  vorbim  despre  părintele  Leo 
Wolpert,  căci  domnia  sa  nu  este  la  apariţ'a  primului  său  vo¬ 
lum.  Tâlcuitorul  iscusit  al  rugăciunilor  liturgice  (din  biserica 
apuseană)  de  astă  dată  dă  la  lumină  un  volum  de  meditaţii 
religioase  pentru  toate  Duminecile  de  peste  an.  Aceste  medi¬ 
taţii  nu  sânt  literatură  sentimentală  sau  misticism  diluat,  ci 
gânduri  zămislite  din  adâncirea  cuvintelor  şi  faptelor  Mântu¬ 
itorului  nostru  Isus  Hristos  şi  ale  marilor  eroi  ai  creştinătăţii. 

Bogaiă  in  citate  bine  alese  şi’n  pilduiri  plastice,  cartea 
părintelui  Wolpert  îmbie  o  frumoasă  şi  utilă  lectură  pentru  orice 
creştin,  iar  preoţilor  preţioase  sugestii  pentru  predici.  Stilul 
simplu  şi  clar  înlesneşte  citirea  cărţii  pe  care  o  recomandăm 
cetitorilor  noştri  cunoscători  ai  limbii  germane. 

Prof.  N,  Colan. 


CRONICĂ. 


Statul  şi  subvenţiile  acordate  Bisericii.  «Zilele  trecute, 
dl  Gotdiş  a  ridicat  In  Parlament,  o  chest'une  de  foarte  mare 
imp  rtanţă,  şi  anume  chestiunea  subvenţiunei  pe  care  Statul 
român  o  acordă  bisericilor  străine,  culturilor  minoritare. 

S’a  remarcat,  cu  această  ocaziune,  faptul  în  adevăr  sur¬ 
prinzător,  că  aceste  culturi  minoritare  primesc  dela  Statul  român, 
o  cotă  proporţională  mai  mare  decât  aceea  acordată  bisericii 
ortodoxe. 

Lucrul  în  adevăr,  este  izbitor,  şi  ar  putea  chiar  fi  pus  la 
îndoială,  dacă  nu  s’ar  face  cu  uşurinţă  dovada  necesară,  oricui 
ar  voi  să  fie  edificat. 

Ceeace  sporeşte  ciudăţenia  situaţiei  este  un  amănunt  tot 
aşa  de  uimitor  ca  şi  însuşi  faptul  la  care  el  se  referă:  Propu¬ 
nerea  —  foarte  la  locul  ei,  şi  mai  mult  decât  modestă,  —  de 
a  se  acorda  şi  bisericii  ortodoxe  o  cotă  egală,  a  fost  primită 
de  reprezentanţii  culturilor  minoritare  cu  proteste!... 

De  necrezut,  des'gur,  —  însă  e  adevărat. 

Trebue  să  adăogăm,  că  Statul  român  acordă  culturilor  mi¬ 
noritare  subvenţii  din  chiar  averea  noastră,  a  Statului,  spre  a 

se  înţelege  deplin  via  noastră  nedumerire,  faţă  de  protestele 
minoritarilor. 

Credem  că  —  după  cea  mai  simplă  judecată  sănătoasă, 
—  cererea  de  a  se  uniformiza  cota,  de  a  se  aplica  un  trata¬ 
ment  de  egalitate  pentru  biserica  de  stat  românească  şi  pentru 
culturile  minoritare,  plătite  din  averea  acestui  stat,  este  cel  puţin 
foarte,  foarte  modestă... 

O  atare  apreciere,  nu  mai  are  nevoie  să  fie  dovedită. 

Că  s’au  găsit  oameni  cari,  —  întemeiaţi  pe  consideraţi! 
speciale  şi  dovedind  o  mentalitate  de  neadmis,  —  au  avut  tăria 
să  protesteze,  aceasta  este  altă  chestiune. 

Asemenea  oameni,  cu  consideraţiile  şi  mentalitatea  lor  na 
pot  să  împedece,  însă,  in  nici  un  caz,  luarea  unei  măsuri  care 
răspunde  simţului  de  dreptate  şi  care  e  de  mirare  că  se  pro¬ 
pune  atât  de  târziu». 

Aşa  scrie  «Universul»,  un  ziar  a  cărui  obiectivitate  nu  e 
nevoie  s’o  mai  subliniem. 

Pentru  noi  nu  ne  surprinde  de  loc  atitudinea  cultelor  mi¬ 
noritare  —  de  toate  nuanţele  şi  de  toate  limbile  —  faţă  de  mă¬ 
sura  ministerului  de  culte  privitoare  la  subvenţiile  de  stat  acor¬ 
date  Bisericii.  Căci  nu  odată  am  avut  tristul  prilej  de  a  re¬ 
marca  foarte  puţin  creştineştile  pretenţii  ale  reprezentanţilor 
cultelor  privilegiate  în  fostul  stat  al  H  ibiburgilor  catolici  şi  ca- 
toi  cizanţi  de  a  rămânea  nici  mai  mult,  nici  mai  puţin  decât... 
cum  au  fost,  adecă  privilegiaţi. 

Dacă  dispoziţia  ministerială  —  care  în  treacăt  fie  zis  nu 
însemnează  decât  aplicarea  unei  iegi  existente  —  aspră,  adevărat 
dar  aşa  cum  e,  e  lege  —  nu  s’ar  referi  decât  la  Biserica  orto¬ 
doxă,  care  a  îndurat  şi  îndură  încă  tente  apăsările  şi  privaţiile. 
suntem  siguri  că  atât  domnul  Hms  Oho  Roih,  cât  şi  P.  S.  Iuliu 
dela  Gherla  —  ba  şi  gălăgioşii  noştri  confraţi  dela  «Unirea» 
ar  fi  tăcut  chitic.  Dar  fiindcă  prin  aplicarea  recentei  dispoziţii 
ministeriale  se  încearcă  nici  mai  mult,  nici  mai  puţin  decât  cur¬ 
marea  nedreptăţilor  din  trecut  şi  deopotrivă  ajutorare,  din  partea 
statului,  a  tuturor  cultelor  —  minoritarii  de  toate  nuanţele  şi 
de  toate  limbile,  obicinuiţi  să-şi  văcuiascâ  în  privilegiile  moşte¬ 
nite  dela  cârmuirea  străină,  s’au  burzuluit  foarte... 

Noi,  ca  buni  creştini,  nu  putem  zice  decât  —  să  le  fie  de 
bine.  Dar  nu  vom  Înceta  o  clipă  să  cerem  cel  puţin  pentru 
viitor  —  dreptate  pentru  toţi. 


Iar  ceice  sufere  de  mania  persecuţiilor  şi  protestează  pe 
la  toate  ligile  ori  de  câteori  îl  dor  bătăturile  pe  vre  un  canonic, 
sau  pe  vre- un  superintendent,  li  rugăm  frăţeşte  să  se  împace 
cu  situaţia,  punând  cruce  pe  un  trecut  care  nu  va  mai  re¬ 
veni  niciodată. 

* 

Lupta  pentru  învăţământul  religios  In  şcoala  secun¬ 
dară.  Anteproiectul  de  lege  cu  privire  la  reforma  învăţămân¬ 
tului  secundar  care  voia  să  izgonească  religia  din  cursul  su¬ 
perior  al  şcoalelor  secundare,  iar  în  cel  inferior  să-i  dea  un  loc 
care-ar  fi  însemnat  o  curată  bătaie  de  joc  de  studiul  care  for¬ 
mează  însăşi  temelia  educaţiei,  a  stârnit,  dupăcum  şi  era  de 
aşteptat,  un  val  de  protes'e,  aproape  fără  preceden ,  din  to  te 
unghiurile  ţării.  Presa  bisericească,  pedagogică  şi  politică  de  o 
potrivă  şi-a  ridicat  glasul  său  categoric  împotriva  unei  tentative 
menite  să  primejduiască  educaţia  tineretului  nostru  şi  implicit, 
tăria  sufletească  a  neamului  nostru.  Aceleaşi  ecouri  le-a  avut 
intenţionatul  proiect  de  lege  şi  in  parlamentul  ţării. 

Revista  noastră  n'a  fost,  fireşte,  dintre  ultimele  organe  de 
presă  cari  au  dat  cuvenita  atenţiune  problemei.  In  numărul 
nostru  din  urmă  ne  am  ocupat  pe  larg,  în  câteva  articole,  cu 
învăţământul  religios  în  şcoala  secundară,  arâtându-i  importanţa 
lui  educativă  covârşitoare  şi  drepturile  ce  le  reclamăm  In  vir¬ 
tutea  acestei  importanţe. 

Dacă  informaţiile  ce  le  deţinem  sunt  adevărate  —  şi  deo¬ 
camdată  n’avem  motive  să  ne  îndoim  de  adevărul  lor  —  putem 
face  tmbucurătoarea  constatare,  că  lupta  dusă  cu  un  justificat 
elan  e  pe  cale  de  a  fi  încununată  cu  succes.  Dl  ministru  al 
instrucţiunii  a  revenit  asupra  numitului  proiect  de  lege  care  va 
fi,  credem,  întocmit  după  atât  de  justificata  dorinţă  a  bisericii,, 
care  e  şt  dorinţa  întregului  neam. 

Cei  chemaţi  să  apere  drepturile  învăţământului  religios  în 
şcoală,  au  formulat  minimalul  postulatelor  in  această  chestiune. 
Orice  concesie  în  această  privinţă  ar  însemna  o  abdicare  — 
ca  să  nu-i  zicem  altfel. 

Chiar  şi  cei  nedumeriţi  s’au  convins  de  dreptatea  cauzei 
ce  am  apărat-o  şi  o  apărăm,  iar  cu  puţinii  oameni  de  rea  cre¬ 
dinţă  nu  ne  batem  capul. 

Iată  pentruce  avem  dreptul  să  credem  fn  izbânda  inte¬ 
grală  a  învăţământului  religios  în  şcoala  secundară. 

O  cam ran ie  folositoare:  Pentru  Calendarul  îndreptat. 
Nu  odată  s'a  subliniat  adevărul  că  introducerea  calendarului 
îndreptat  n’a  fost  pregătită  printr’o  lungă  şi  temeinică  acţiune 
de  lămurire  a  poporului.  Faptul  n’a  rămas  fără  urmări.  Poporul 
nedumerit  de  refo-ma  care  s’a  adus  cam  prin  surprindere  pentru 
el,  a  interpretat  schimbarea  calendarului  în  sensul  unei  «stricări 
a  legii»  şi  a  făcut  opoziţie.  In  vechiul  regat  şi  ’n  Ardeal  această 
opoziţie  a  fost  mai  slabă  şi  de  mai  scurtă  durată,  fiindcă  insti¬ 
gatorii  poporului  au  fost  puţ  ni,  iar  lămuritorii  lui  mai  mulţi. 
In  Basarabia  insă  lucrurile  s’au  petrecut  tocmai  pe  dos.  Agenţii 
ţarismului  —  alb  sau  roşu,  deopotrivă  —  au  desfăşurat  o  cam¬ 
panie  dintre  cele  mai  condamnabile.  Dupăce  şt  poporul  era 
mai  puţin  înţelegător  —  nu  din  vina  lui,  fireşte  —  aceşti  agenţi 
ai  desagregării  noastre  naţionale  şi  soca'e  au  întrebuinţat  toate 
mijloacele  ca  sâ  fanatizeze  norodul  penru  greşita  interpretare 
a  rtformei  calendaristice.  Dintr’o  chestiune  şttenţifică  ei  au 
făcut  o  problemă  de  credinţă.  Au  împuiat  capul  —  credincio¬ 
şilor  cu  vorbe  ca:  «ne  strică  legea»  —  «ne  fură  credinţa»  — 
«ne  vinde  Biserica»  —  producând  o  adevărată  anarh  e  in  po¬ 
porul  altfel  atât  de  pacinic  şi  atât  de  Înţelegător. 

îngrijorate  de  această  stare  de  lucruri  autorităţile  biseri¬ 
ceşti  şi  politice  au  început  o  campanie  organizată,  de  lămurire 
a  poporului  în  chestia  îndreptării  calendarului  Sf  Smod,  Mini¬ 
sterul  cultelor  şi  al  instrucţiunii  publice  au  luat  deopotrivă  mă¬ 
suri  ca  propaganda  pentru  noul  calendar  în  Basarabia  să  se 
facă  pe  cea  mai  întinsă  scară.  In  acelaş  timp  mini-terul  de 
interne  va  aplica  sancţiuni  tuturor  acelor  inconştienţi  cari  — 
cu  ochii  îndreptaţi  spre  «raiul»  de  dincolo  de  Nistru  — 
instigă  poporul  şi  cu  chestia  calendarului  şi  caută  să  sape  teme¬ 
liile  statului  român,  care-i  tolerează  cu  atâta  ospitalitate  pe 
teritorul  României  mari. 

Ne  bucurăm  că  ’nsfârşit  s’a  hotărât  să  se  pornească 
această  acţiune  de  lămurire  a  situaţiei.  Sântem  convinşi  că, 
poporul  odată  lămurit  va  înţelege  că  toată  zdroaba  de  până 
acuma  a  fost  rezultatul  acţiunii  nefaste  a  unor  ag  nţi  cari  nu 
urmăreau  decât  tulburarea  apei  —  pen truca  ei  să  poată  pescui. 

I  * 

Situaţia  profesorilor  de  religie  din  Ardeal.  Situaţia 
profesorilor  de  religie  din  Ardea),  rămasă  neclarificată  atâţia 

ani,  s’apropie  de  o  soluţie  neaşteptată.  La  Bucureşti  se  pregă¬ 
teşte  eliminarea  lor  dintre  ceilalţi  profesori. 

In  discuţia  ridicată  de  proiectul  de  armonizare  a  salarelor 
s’a  amintit  ceva  şi  de  profesorii  de  religie  din  Ardeal,  ceeace 
t-a  intrigat  pe  cei  dela  Sibiu.  Aceştia  au  dat  mandat  unei  dele¬ 
gaţii  de  profesori,  care  era  gata  de  drum  la  Bucureşti,  să  se 
intereseze  şi  de  pot  să  intervină  şi  pentru  profesorii  de  religie. 
Delegaţia  aceasta  a  adus  următorul  răspuns:  «La  Bucureşti  si¬ 
tuaţia  dvoastră  e  mai  gravă.  Acolo  domneşte  părerea,  că  orele 
de  religie  are  să  le  facă  parohul  locului,  plătit  de  culte,  iar  de 
instru  ţie  cu  un  plus  bagatele  pentru  orele  ce  le  face.  Comu¬ 
nicând  unora  şi  altora  că  avem  mandat  să  intervenim  pela  dnii 
miniştri  pe  unde  Intrăm,  am  fost  avertizaţi  să  n’o  facem.  Amin¬ 
tind  acestora  —  cari  sunt  oameni  bineinformaţi  —  că  în  Ardeal 
nu  puteţi  fi  numiţi  în  parohii,  ci  aleşi,  ne-au  răspuns:  vor  fi 
trimişi  în  alte  parohii  şi  la  şcoală  locul  lor  îl  vor  lua  parohii 
locali». 

Rezultă  deci  că  religia  va  fi  menţinută  în  programa  şcoa- 
letor  secundare,  dar  catedrtle  na.  In  urma  acestei  situaţii  In 
perspectivă,  la  I.  P.  S.  Sa  Pâr.  Mitropolit  al  Ardealului  s’a  îna¬ 
intat  un  memoriu,  cerându-se  limpezirea  situaţiei,  prin  inter¬ 
venţia  înaltă,  şi: 

1.  Menţinerea  nu  numai  a  religiei  ci  şi  a  catedrelor  de 
religie  în  şcolile  secundare ; 

2.  Catedrele  să  rămână  separate  de  parohie,  adecă  să 
aibă  profesor  titular  fără  parohie; 

3.  Profesorul  de  religie  să  fie  egal  privit  şi  retribuit  cu 
ceilalţi  profesori  titraţi  în  regulă,  având  pregătire  egală  cu  a 
lor:  liceu,  bacalauriat  (maturitate),  trei  ani  de  studii  superioare 
şi  examene  de  capacitate  profesorală  (deci  egal  cu  profesorii 
de  matematici  pregătiţi  la  Bucureşti,  cari  au  după  bacalauriat 
3  ani  de  studii  speciale  şi  examen  de  capacitate I); 

4.  Astfel  fiind  pregătiţi  să  se  pretindă  şi  obţină  ştergerea 
atributului  de  cursist,  dat  unor  dintre  ei,  deoarece  ei  nu  şi-au 
câştigat  pregătirea  de  «specialist»  Ia  cursuri  de  vară  sau  de 
durată  scurtă. 

In  Ardeal,  la  oraşe,  n’avem  decât  una,  două  şi  rar  trei 
parohii  cu  câte  un  paroh,  fără  ajutor  şi  fără  diacon;  parohiile 
de  oraşe  foarte  risipite.  Cine  va  propune  la  miile  de  elevi 
români  grămădiţi  Ia  şcoli?  Şi  această  împrejurare  dovedeşte, 

că  tn  Ardeal  sunt  absolut  necesare  catedrele  de  religie  cu  titu¬ 
lari,  cari  să  nu  aibă  şi  obligamente  parohiale. 

Credem  insă  că  la  Bucureşti  se  vor  găsi  şi  oameni,  cari 
înţeleg  ceva  mai  mult  decât  o  generalizare  a  unei  situaţii  tn 
uz  dincolo  de  Carpaţi,  şi  vor  reveni.  Necnlce. 


NOTE  şi  INFORMAŢII. 

E  îndeobşte  cunoscută  criza  prin  care  trece  dela  răsboiu 
încoace  nu  numai  însuşirea  delicată  a  curtoaziei,  ci  şi  elemen¬ 
tara  virtute  a  politeţei,  a  bunului  simţ.  Nu  e  de  mirare  că  în 
unele  părţi  se  observă  o  remarcabilă  tendinţă  de  revenire  Ia 
moravuri  mai  delicate,  decât  cele  ce-au  izvorât  din  duhul  barbar 
şi  necreştinesc  al  răsboiului.  In  Cehoslovăcia  această  campanie 
de  reîncetâtenire  a  vechei  bune  cuviinţe  pare  a  fi  patronată 
cihar  de  oficialitate.  De-aci  inscripţia  afişată  în  tramvaiele  din 
Brno: 

«Tineri,  odată  şi  voi  veţi  fi  bătrâni.  Cedaţi  locurile  voastre 
celor  mai  vârstnicii». 

* 

La  Oradea-Mare  apare  lunar,  aproape  de-un  an  de  zile, 
revista  Familia .  Redactată  de  d.  M.  O.  Samarineanu,  această 
revistă  îmbie  cititorului  rodurile  duhovniceşti  ale  unui  frumos 
mânunchiu  de  scriitori  dintre  cei  mai  de  seamă.  Amintim  între 
alţii  pe  d-nii  C.  Petrescu,  V.  Eftimiu,  Volbură  Poiană,  Gh. 
Bota,  ton  Dragu,  Gh.  Tulbure. 

Ardealul  de  după  răsboiul  întregirii  noastre  naţionale  a 
fost  lipsit  de  binefacerile  unei  reviste  de  familie,  cum  era  pe 
vremuri  «Luceafărul».  Doar  «Consinzeana»  dlui  Bornemisa  mai 
suplinea  golul  ce  se  căscase  adânc,  fără  de  sfârşit.  Cu  atât  mai 
mult  ne  bucurăm  că  tocmai  dela  graniţa  apuseană  a  ţării  mărite 
ne  vine  o  solie  bună,  o  solie  care  ne  cheamă  entuziast  spre 
ţelurile  idealismului  curat,  pe  drumul  legii  strămoşeşti  şi  al 
tradiţionalismului  naţional.  Căci  acestea  sunt  cele  două  note 
esenţiale  cari  le-am  desprins  din  revista  Familia  dela  Oradea- 
Mare.  Nu  e  o  publicaţie  provincială,  de  colorit  regionalist,  ci  e 
un  cămin  cultural  care  e  în  stare  să  ducă  în  orice  familie  din 
România  mare  căldura  simţămintelor  celor  mai  curate  întrupate 

in  literatura  frumoasă  zămislită  de  scriitori  consacraţi  —  şi 
îndemnurile  bune  ale  unor  cugetători  inspiraţi  din  paginile 
scripturilor  sfinte. 

in  excelentele  condiţii  in  care  apare  revista  Familia  dela 
Orade,  ea  este  un  minunat  grănicer  cultural  la  hotarul  de  apus 
al  ţării  noastre  şi  un  prietin  devotat  şi  Înţelept  al  oricărui  cămin 
românesc.  In  casa  preotului  ca  şi  ’n  casa  oricărui  intelectual 
român,  ea  va  duce  lumină  şi  pace.  lată  pentru  ce  o  recomandăm 
cu  toată  căldura. 

* 

In  ziarul  «România  Nouă»  din  Chişinău  dl  Vasile  Moisiu 
a  publicat  un  articol  cerând  revizuirea  actelor  cântăreţilor  bi¬ 
sericeşti  şi  înlăturarea  dela  strană  a  tuturor  acelora  cari  se  vor 
dovedi  că  nu  au  acte  de  studii.  E  o  ideie  care-şi  găseşte, 
credem,  just  ficarea  In  mulţimea  cântăreţilor  cu  şcoală,  dar  fără 
slujbă.  Totuşi  un  bun  credincios  şi  unul  dintre  cei  mai  iscu¬ 
siţi  şi  înţelepţi  ţărani  cărturari  ai  Basarabiei,  dl  Teodor  Jireghie, 
pune  problema  altfel:  mai  just  şi  mai  creştineşte.  Domnia  sa 
cere  «să  se  revizuiască  actele  lor  (ale  cântăreţilor),  dar  să  se 
revizuiască  mai  intâi  faptele  lor.  Căci  fapta  omului  bun  e  mai 
folositoare  decât  actul  celui  rău».  E  o  vorbă  cuminte  care  ar 
trebui  aplicată  pretutindeni,  nu  numai  la  cântăreţii  bisericeşti... 

* 

«Universul»  din  18  Decemvrie  cor.  aduce  ştirea,  că  I.  P. 
S.  Sa  Mitropolitul  Nicolae  ar  fi  prezentat  ministerului  instruc¬ 
ţiunii  o  adresă,  prin  care  solicită  300,000  Lei  la  aranjarea  unui 
curs  catehetic  pentru  pregătirea  profesorilor  de  religie,  cari  «s’au 
ales  dintre  preoţii  mai  buni,  fără  a  fi  pregătiţi  pentru  catedră». 
La  curs  ar  fi  să  predea  profesori  specialişti  în  teologie  şi  pe- 
dagogie.  Şi  ministerul  a  admis  această  cerere  trimiţându-o  co¬ 
misiei  bugetare. 

Ştirea,  care  apărea  deodată  (şi  poate  ca  răspuns)  cu  în¬ 
trebarea  din  parlament  a  dlui  deputat  Livezeanu  (şed.  din  13 
Dec.)  că  de  ce  nu  asimilează  pe  profesorii  de  religie  cu  ceia- 
talţi  profesori,  in  adevăr  a  alarmat  pe  unii  profesori  de  religie. 
S’au  prezentat  deci  la  referentul  chestiunilor  de  catehizare  al 
mitropoliei  pentru  a  fi  clarificaţi  despre  ce  e  vorba.  Atât  refe¬ 
rentul,  cât  şi  I.  P.  S.  Sa  au  spus  că  în  acest  an  na  s’a  trimis 
nici  o  adresă  de  cuprins  asemănător.  In  anul  1925,  în  confor- 

îuitate  cu  concluzul  congresului  naţional  bisericesc  ardelean  s'a 
trimis  o  adresă,  prin  care  se  cerea  bani  pentru  aranjarea  de 
cursuri  de  perfecţionare,  aşa  cum  sunt  cele  dela  Casa  Şcoalelor 
pentru  ceialaîţi  profesori,  dar  nici  decum  nu  e  vorba  de  cursuri, 
cari  ar  presupune  că  profesorii  de  religie  n’ar  fi  pregătiţi ;  con¬ 
gresul  a  voit  să  generalizeze,  ceeace  făcuse  Sibiul  pentru  profe¬ 
sorii  de  religie  din  Arhi dieceză. 

Cineva,  prin  publicarea  acelei  ştiri,  urmăreşte,  se  vede., 
alte  scopuri  1 

